Lietuvos žaliųjų partija

Lietuvos žaliųjų partija (LŽP) – Lietuvos politinė partija, įregistruota 2011 m. gegužės 11 d. Vilniuje, Šermukšnių g. 6A. Partijos pirmininkė: Ieva Budraitė.

Žaliųjų partija kelia ekologijos, tvariosios energetikos plėtros problemas. Pasak partijos, Žaliųjų ideologijos pamatą sudaro ne atskiri „žali“ politikos elementai, o naujas, „žalias" požiūris ir į ekonomiką, ir energetiką.

Pirmininkai 
 2011–2012: Juozas Dautartas (1959), biologas, aplinkosaugininkas, Aplinkos ministerijos tarnautojas
 2012 m. gegužė–lapkritis: Albinas Morkūnas (1944), miškininkas, ekonomistas, Aplinkos ministerijos tarnautojas
 2012–2016: Linas Balsys (1961), žurnalistas, Seimo narys, buvęs Prezidentės D. Grybauskaitės patarėjas
 2016–2020: Remigijus Lapinskas (1968), verslininkas, Pasaulio biomasės energetikos asociacijos (WBA) valdybos narys
2020: Ieva Budraitė, aplinkosaugos ekspertė, viešosios politikos ir administravimo magistrė, viena jauniausių pirmininkių Lietuvos partijų istorijoje.

Valdymo organai 
Pagrindiniai Lietuvos žaliųjų partijos valdymo organai yra:
 Valdyba (15 narių): Ieva Budraitė, Remigijus Lapinskas, Gema Umbrasienė, Laurynas Okockis, Jonas Juodka, Julija Michailova, Vytautas Nekrošius, Rūta Andriuškevičienė, Sigitas Mecelica, Dovydas Petrošius, Jūratė Mažeikytė, Virginijus Ceslevičius, Gintas Umbrasas, Mindaugas Galiauskas, Vydas Gedvilas.
 Taryba (74 nariai), Tarybos pirmininkas – Vytautas Nekrošius.

Veikia Etikos ir procedūrų komisija ir Kontrolės komisija.

Istorija 
Iki pat XXI amžiaus antrojo dešimtmečio  Lietuva buvo vienintelė Europos Sąjungos valstybė, kurioje nebuvo žaliųjų partijos.

2009 m. spalio pradžioje įvyko steigiamasis žaliųjų partijos aktyvistų susirinkimas (iniciatyvinės grupės pirmininkas - Juozas Dautartas). Tuomet aplinkosaugos visuomeninės organizacijos deklaravo, kad 2010 metų pavasarį arba rudenį ketina įkurti Žaliųjų sąjūdžio partiją, dalyvauti savivaldos rinkimuose (žr. 2011 m. Lietuvos savivaldybių tarybų rinkimai), tačiau kūrimosi procesas vyko pernelyg lėtai,  todėl ketinimų  dalyvauti 2011 m. savivaldos rinkimuose buvo atsisakyta.

2010 m. buvo parengtas pareiškimas Europos ir pasaulio žaliosioms partijoms apie naujos partijos įkūrimą. Idėją steigti Žaliųjų sąjūdžio partiją 2010 metų vasarą rėmė apie 500 žmonių.

2011 m. kovo 20 d.  Steigimo susirinkime, vykusiame „Karolinos“ viešbutyje Vilniuje, dalyvavo 173 steigėjai, turintys 2448 steigėjų įgaliojimus. Svarstant įstatus, steigiamos partijos jaunimas (atstovas Linas Kranauskas, galimas pretedentas į partijos pirmininko postą), teikė alternatyvą, kad partijos pirmininko kadencijos laikas būtų sutrumpintas iki 2 metų, tačiau tokie alternatyvūs įstatai patvirtinti nebuvo. Renkant pirmininką, už J. Dautartą balsavo 2033 steigėjai, už L. Kranauską - 279 steigėjai. Partijos vadovu  išrinktas J. Dautartas buvo tuometis ekologijos klubo „Žemyna“ pirmininkas. Suvažiavime  vienbalsiai priimtas pareiškimas dėl atominių elektrinių Lietuvoje,  Kaliningrado srityje (Rusija) ir Baltarusijoje projektų nutraukimo. 

2011 m. gegužės 11 d. nauja politinė partija įregistruota Lietuvos Respublikos teisingumo ministerijoje. Naujai įsteigtas „Lietuvos žaliųjų sąjūdis” tapo 41-ąja politine partija Lietuvoje.    

2012 m. pavasarį Vilniuje vyko „Lietuvos žaliųjų sąjūdžio”  neeilinis suvažiavimas. Jame dalyvavo 98 delegatai. Buvo pakoreguoti partijos įstatai,  naujai suformuoti valdymo organai. Partijos pirmininku tapo miškininkas Albinas Morkūnas, rinkimuose gavęs 65 delegatų balsus. Į partijos vadovo postą taip pat kandidatavo  Juozas Dautartas ir Virginija Vingrienė, suvažiavimo metu išrinkti naujojo pirmininko pavaduotojais. 

2012 m. LŽS kartu su kitomis visuomeninėmis organizacijomis rinko parašus, kad būtų surengtas patariamasis referendumas dėl  naujos atominės elektrinės statybos (žr. Visagino atominė elektrinė). Koordinacinę grupę sudarė Lietuvos valstiečių ir žaliųjų sąjunga, Lietuvos žaliųjų sąjūdžio partija, Lietuvos žaliųjų judėjimas, Susivienijimas „Žali.lt“ ir kiti.

2012 metų Seimo rinkimuose Lietuvos žaliųjų sąjūdis dalyvavo kartu su Lietuvos valstiečių ir žaliųjų sąjunga (LVŽS), sudarydami bendrą kandidatų sąrašą, kuriame antruoju numeriu buvo įrašytas Žaliųjų sąjūdžio vadovas Albinas Morkūnas, šeštuoju – LŽS vicepirmininkas Juozas Dautartas, dešimtąja – LŽS vicepirmininkė Virginija Vingrienė. Du „Lietuvos žaliųjų sąjūdžio” vadovai vėliau perėjo į kitą partiją – LVŽS.

2012 m. Lietuvos Respublikos Seimo rinkimai LŽS partijai pelnė 1 mandatą. Seimo nariu   vienmandatėje Karoliniškių (Nr.8)  apygardoje  buvo išrinktas žurnalistas Linas Balsys (1961), buvęs LR Prezidentės D. Grybauskaitės patarėjas. Rinkimų II ture jam pralaimėjo konservatorė Danutė Bekintienė. 

2012 m. lapkričio 24 d. neeilinio suvažiavimo metu partijos pavadinimas pakeistas į „Lietuvos žaliųjų partija", pirmininku išrinktas žurnalistas, politikas Linas Balsys.

2016 m. Lietuvos Respublikos Seimo rinkimai partijai pelnė 1 mandatą. Seimo nariu   vienmandatėje Panerių (Nr. 11) apygardoje buvo išrinktas Linas Balsys (1961). Rinkimų II ture (2016-10-23) jam pralaimėjo konservatorė Aistė Gedvilienė. 

2016 m. spalio 29 d. partijos pirmininku išrinktas iki tol Tarybos pirmininko pareigas ėjęs teisininkas, atsinaujinančios energetikos ekspertas Remigijus Lapinskas, vienas iš VšĮ „Žaliosios politikos institutas“ įkūrėjų. Tarybos pirmininku tapo  visuomenininkas Laurynas Okockis, aktyvus įvairių aplinkosauginių organizacijų narys.

2020 m. Lietuvos Respublikos Seimo rinkimai partijai pelnė 1 mandatą. Seimo nariu vienmandatėje Vilkaviškio apygardoje buvo išrinktas Algirdas Butkevičius. 

2020 m. lapkričio 21 d. partijos pirmininke išrinkta iki tol pirmininko pavaduotojos ir atsakingosios sekretorės pareigas ėjusi Ieva Budraitė, VšĮ „Žaliosios politikos institutas“ direktorė. Tarybos pirmininku išrinktas Vilniaus universiteto profesorius habil. dr. Vytautas Nekrošius.

Komitetai 
Aplinkos komitetas: Sigitas Rinkevičius
Ekonomikos komitetas: Gintas Umbrasas
Energetikos komitetas			
 Jaunimo reikalų komitetas: Jūratė Mažeikytė
 Lygių galimybių komitetas: Liucija Ramanauskienė
 Pilietinių iniciatyvų komitetas: Laurynas Okockis	
 Savivaldybių komitetas: Andrejus Kuznecovas
 Sveikatos komitetas: Joana Korabliovienė
Teisės komitetas: Vytautas Nekrošius		
Gyvūnų gerovės gynimo grupė: Anželika Rimševičė

Šaltiniai 

 Žaliųjų partijai steigti trūksta paramos
 Lietuvos žaliųjų partijos steigimą trikdė konfliktas, pirmininku išrinktas J. Dautartas, jaunimas reiškė pasipiktinimą (nuotraukos) 
 Lietuvos žaliųjų sąjūdis pavadinimo nusprendė nekeisti, pirmininku išrinko Albiną Morkūną
 Ketinama kurti „ATOMUI-NE“ koordinacinę grupę
 Valstiečiai Seimo rinkimuose dalyvaus su Žaliųjų sąjūdžiu

Nuorodos 
 Lietuvos žaliųjų partijos svetainė
LIETUVOS RESPUBLIKOS POLITINIŲ PARTIJŲ SĄRAŠAS 

Lietuvos partijos
Žaliųjų partijos